Verdagtes vas wat kitsbank opblaas | Maroela Media
Drie mans wat daarvan verdink word dat hulle 'n kitsbank in Oranjeville in die Vrystaat opgeblaas het, is kort ná die voorval in hegtenis geneem nadat 'n ooggetuie die gebeure sien afspeel het. 'n Vierde verdagte is steeds op vrye voet.
Sers. Josephine Rani, polisiewoordvoerder, sê 'n lid verbonde aan die polisiekliëntedienssentrum in die dorp beweer dat hy Vrydag net na 02:00 by 'n huis in die Metsimaholo- informele nedersetting verbygegaan het toe hy gesien het dat 'n kitsbank opgeblaas is.
"Hy het dadelik ondersoek ingestel en inligting van 'n gemeenskapslid, wat beweer dat hy die voorval gesien het, ingewin," sê Rani.
"Volgens die gemeenskapslid het hy gesien hoe drie onbekende mans die kitsbank opblaas voordat hulle te voet van die toneel af in die rigting van die Zonke-woongebied in Oranjeville gevlug het."
Die lid het verskillende eenhede in die distrik ontbied en een van dié eenhede het op pad Oranjeville toe op 'n verdagte voertuig afgekom wat teen 'n hoë spoed op die R716 na Deneysville ry.
"Die eenhede het omgedraai en die voertuig tot tussen Phomolong en Refengkgotso agternagesit," sê Rani.
Die insittendes van die verdagte motor het uitgespring om te voet te vlug, maar die polisie kon daarin slaag om hulle vas te trek. Slegs een verdagte kon die polisie ontduik.
"Die verdagtes het almal blou inkvlekke op hul klere en hande gehad."
Voorlopige ondersoeke dui daarop dat kommersiële springstof gebruik is om die kitsbank op te blaas en geld daaruit te buit.
Die drie verdagtes sal na verwagting Maandag in die Sasolburg-landdroshof verskyn.
Aijaijai,en nou kan hulle nie eers gaan padda boutjie burgers by Mcdonalds gaan koop nie.Sies vir die polisiebeamptes wie hulle so gou vas getrek het.Die ou wie weggekom het gaan nie met julle daardie heerlike gemayonisde padda boutjie burger deel nie.
En die dinamiet om oor die grens by Beit Brug.
Om OTM bankdienste deesdae te lewer word al hoe meer riskant. Om geld te kan onttrek kan ook by supermarkte gedoen word. Dit is nie meer 'n bank funksie nie. Tegnologie neem oor, self Banktakke word minder en gaan ook meer toegemaak word.